10. การควบคุมภายใน

การกำกับดูแลกิจการที่ดี (Good Corporate Governance) เป็นภารกิจสำคัญประการหนึ่งของ
ทอท. คณะกรรมการ ทอท. ตระหนักถึงความสำคัญดังกล่าวจึงกำหนดนโยบายให้ ทอท.
ดำเนินงานภายใต้หลักเกณฑ์และแนวทางการกำกับดูแลที่ดี ทอท.
ได้ให้ความสำคัญกับการจัดระบบการควบคุมภายในโดยมีการจัดตั้งสำนักตรวจสอบขึ้นโดยให้มีภารกิจหลักในการควบคุมตรวจสอบภายในขององค์กร
ดังนี้

-   การตรวจสอบทางการเงิน (Financial Audit)

-   การตรวจสอบทางการบริหาร (Management Audit)

-   การตรวจสอบทางการปฏิบัติ (Operation Audit)

-   การตรวจสอบทางด้านคอมพิวเตอร์ (Computer Audit)

  ระบบการควบคุมภายในของ ทอท. อาจกล่าวโดยสรุปได้ดังนี้

1.  องค์กรและสภาพแวดล้อม

นอกจากการแต่งตั้งคณะกรรมการสรรหาและคณะกรรมการกำหนดค่าตอบแทนแล้ว คณะกรรมการ
ทอท.
ได้แต่งตั้งคณะกรรมการตรวจสอบขึ้นเพื่อทำหน้าที่ในการสอบทานระบบการควบคุมภายในและตรวจสอบรายการที่สำคัญอย่างสม่ำเสมอและให้ความมั่นใจว่าบริษัทมีระบบการดำเนินงานที่มีประสิทธิภาพและมีความน่าเชื่อถือในรายงานทางการเงิน
คณะกรรมการตรวจสอบประกอบไปด้วยกรรมการ 4 ท่านที่มาจากคณะกรรมการบริษัท
โดยมีผู้จัดการสำนักตรวจสอบเป็นเลขานุการคณะกรรมการตรวจสอบ
คณะกรรมการตรวจสอบทำการประชุมไม่น้อยกว่าปีละ 4
ครั้งและทำรายงานตรงต่อคณะกรรมการบริษัท โดยสำเนาส่งกระทรวงการคลัง
และกระทรวงคมนาคมเป็นรายไตรมาส นอกจากนี้ ทอท.
ยังจัดตั้งสำนักตรวจสอบขึ้นเพื่อรับผิดชอบด้านการตรวจสอบและประเมินระบบการควบคุมภายใน
สำนักตรวจสอบจะจัดทำรายงานผลการตรวจสอบอย่างน้อย 3
เดือนต่อครั้งเสนอต่อคณะกรรมการตรวจสอบ คณะกรรมการบริษัท กรรมการผู้จัดการใหญ่
และสำเนาส่งกระทรวงการคลังและสำนักงานการตรวจเงินแผ่นดิน

นอกจากนั้น ทอท. ยังได้ทำการกำหนดแนวทางปฏิบัติเกี่ยวกับจริยธรรมและจรรยาบรรณ เรียกว่า
จรรยาบรรณ บริษัท ท่าอากาศยานไทย จำกัด (มหาชน) พ.ศ. 2545
ซึ่งออกตามหลักเกณฑ์และแนวทางการกำกับดูแลที่ดีในรัฐวิสาหกิจของกระทรวงการคลัง
ข้อกำหนดดังกล่าวประกอบด้วยอุดมการณ์ของบริษัทและแนวทางปฏิบัติสำหรับกรรมการ
รวมถึงพนักงานและผู้บริหารให้มีความยึดมั่นต่อความซื่อสัตย์และจรรยาบรรณในการดำเนินธุรกิจโดยมีคณะกรรมการบริษัทเป็นผู้กำหนดนโยบายกำกับและ
ควบคุมการดำเนินธุรกิจขององค์กรเพื่อให้สอดคล้องกับหลักการกำกับดูแลกิจการที่ดี

2.  การบริหารความเสี่ยง

ทอท. ได้จัดให้มีการวิเคราะห์และประเมินความเสี่ยง
รวมทั้งกำหนดมาตรการในการติดตามอย่างสม่ำเสมอ โดยคณะกรรมการ ทอท.
ได้มอบหมายให้คณะกรรมการตรวจสอบมีบทบาทหน้าที่สอบทานถึงระดับความเสี่ยงที่สำคัญ
ตลอดจนวิธีบรรเทาความเสี่ยงให้ลดน้อยลงจากผู้บริหาร ผู้จัดการสำนักตรวจสอบ และผู้สอบบัญชี
ดังนั้น ทอท. จึงได้ตั้งคณะกรรมการบริหาร
ความเสี่ยงประกอบด้วยผู้บริหารระดับสูงของ ทอท. เพื่อทำหน้าที่คาดการณ์ถึงความเสี่ยงที่ ทอท.
จะได้รับทั้งภาวะทางการเงินและภาวะอื่น ๆ ที่เกี่ยวข้อง
กำหนดนโยบายในการป้องกันและลดความเสี่ยงลง
รวมทั้งได้จัดตั้งสำนักงานบริหารความเสี่ยงขึ้นเพื่อรับผิดชอบด้านการวิเคราะห์ความเสี่ยงที่มีผลกระทบต่อธุรกิจท่าอากาศยาน
ประสาน สนับสนุน และส่งเสริมให้ส่วนงานต่าง ๆ ของ ทอท.
ร่วมมือดำเนินการตามระบบบริหารความเสี่ยง
เพื่อให้เป็นไปตามหลักเกณฑ์และแนวทางการกำกับดูแลที่ดีในรัฐวิสาหกิจซึ่งจะช่วยให้คณะกรรมการทอท.
สามารถกำกับดูแลองค์กรได้อย่างมีประสิทธิภาพยิ่งขึ้น

3.  การควบคุมการปฏิบัติงานของฝ่ายบริหาร

ในการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวในอนาคต ทอท.
ได้กำหนดแนวทางไว้อย่างรัดกุมเพื่อป้องกันการเกิดความขัดแย้งทางผลประโยชน์โดยการทำธุรกรรมประเภทต่าง
ๆ กับบริษัทจะต้องเป็นไปตามหลักเกณฑ์และขั้นตอนที่บริษัทวางไว้อย่างไม่มีข้อยกเว้น

4.  ระบบสารสนเทศและการสื่อสารข้อมูล

ทอท. ดำเนินการให้เป็นไปตามพระราชบัญญัติข้อมูลข่าวสารของราชการ พ.ศ. 2540
โดยจัดให้มีศูนย์ข้อมูลข่าวสารทอท. เพื่อเปิดเผยข้อมูลการดำเนินงานด้านต่าง ๆ ของ ทอท.
ให้กับผู้ที่สนใจโดยเปิดให้บริการทั้งที่ท่าอากาศยานกรุงเทพ
และท่าอากาศยานภูมิภาคทั้งสี่แห่งในความรับผิดชอบของ ทอท. โดย ทอท.
จะเสริมสร้างระบบการควบคุมภายในให้มีความเพียงพอ
ปรับปรุงหน่วยตรวจสอบภายในให้มีศักยภาพสูงขึ้นรวมทั้งเปิดโอกาสให้ประชาชนสามารถตรวจสอบการจัดซื้อจัดจ้าง
โดยใช้สื่อที่เหมาะสมซึ่งรวมถึงสื่ออิเล็กทรอนิกส์เพื่อให้ประชาชนและผู้ที่เกี่ยวข้องทุกฝ่ายได้รับสารสนเทศเช่นว่านั้นอย่างเพียงพอและทันเวลา

5.  ระบบการติดตาม

ทอท.
มีระบบการติดตามและประเมินผลการควบคุมภายในโดยการประเมินตนเองของส่วนงานภายในบริษัทและ
การประเมินโดยสำนักตรวจสอบ นอกจากนี้ ทอท.
ยังต้องประเมินระบบการควบคุมภายในในภาพรวมของบริษัทเพื่อเสนอต่อคณะกรรมการตรวจเงินแผ่นดินทุกปี